Tuis MENTORKLAS Lizanne du Plessis Help! My kinders verskil…
Net een deksel pas perfek op een spesifieke pot, ongeag hoe hard jy druk of hoe eenders die deksels lyk. Dieselfde is waar van ons kinders.
Ek wonder dikwels hoe dit moontlik is dat twee kinders met dieselfde pa en ma en wat in dieselfde huis grootword, soos dag en nag kan verskil.
Dawid beskryf dit mooi in Psalm 139 waar hy sê: "U self het my diepste wese gemaak, my in die moederskoot gevorm." Wat 'n fantastiese beeld van hoe ons elkeen uniek gemaak is – elkeen met sy eie geaardheid, persoonlikheid, gawes en talente.
Net soos elke potjie sy eie deksel het wat presies pas, so moet ouers elke kind anders benader, hanteer en dissiplineer.
Elke optrede gee 'n leidraad van wie hy is
Dit is makliker gesê as gedaan. Ons bloedjies word tog nie gebore met 'n gids wat hulle temperament en persoonlikheid verduidelik of die liefdestaal wat hulle die beste pas nie. Die kind se posisie in die gesin speel 'n rol. Ouers is dikwels geneig om te identifiseer met die een wat dieselfde posisie in die gesin het as wat hy of sy het. Of die benadering wat met die eersgeborene gewerk het, pas glad nie by die middelkind of jongste nie.
Gelukkig wys alle kinders deur hulle gedrag waarvan hulle hou en nie hou nie. Hulle talente en sterk punte kom ook na vore deur die dinge wat hulle doen en sê. Ons moet soms soos speurders wees. Jou kind sal wel vir jou wys wie hy werklik is. Partykeer moet ons net laat gaan en nie heeltyd hulle gedrag bestuur en beheer nie. Stop, kyk, wag en wonder.
As jy kan uitvind hoekom jou kind op 'n sekere manier optree, wat hulle opgewonde, kalm, hartseer of bly maak, kom jy gou agter wie hulle is. Maak seker jy weet ook wat hulle geliefd en gekoester laat voel. Agter elke dingetjie wat hulle doen, lê 'n leidraad van hoe hulle bedraad is.
Dis oukei om foute in die proses te begaan
Ons maak baie foute in die proses van "speurder wees". Tog is daar dinge wat ons op dieselfde manier kan doen en ook moet doen. Alle kinders het 'n behoefte aan tyd, aandag, liefde en onvoorwaardelike aanvaarding. Vir 'n fyngevoelige en emosionele kind is dit meer as genoeg as jy met 'n sagte stem vir hulle te sê dat jy nou kwaad is as jy nie hulle gedrag goedkeur nie.
Hierdie kinders is sensitief en sal waarskynlik gou hulle gedrag probeer regstel. Vir 'n ander kind is meer as harde woorde soms nodig om die gewenste uitwerking te kry. Party hou van voorspelbaarheid. Hulle is altyd betyds en beplan. Vir ander is dit moeilik om georden te wees. Moenie dieselfde gedrag van hierdie twee kinders verwag of leiding op dieselfde manier gee nie. Dit sal hulle en jou moedeloos laat voel.
Leer jou kind dat jou verskil in optrede nie onregverdig is nie, maar eerder die manier is hoe jy as ouer in hulle verskillende behoeftes voorsien. As julle gereeld daaroor praat dat elkeen tog sy plekkie in die son het, word die vertrouensverhouding tussen jou en jou kind al sterker en bly die kanale vir kommunikasie sommer wyd oop.
Daar bestaan nie 'n "een grootte pas almal"-benadering nie
Dit is eers wanneer ons ons kinders werklik ken en verstaan dat ons maniere vind om hulle karakter te bou, en hulle te motiveer en te dissiplineer.
As ouers kinders nie aanvaar en verstaan nie, gebeur dit maklik dat te hoë eise gestel word. Dan kry die kind nie wat hulle nodig het om intellektueel, emosioneel of selfs fisiek en sosiaal optimaal te ontwikkel nie. Die ouers se goedbedoelde pogings om die kind in die regte rigting te stuur, kan dalk net die laaste strooi wees wat die kameel se rug breek.
Om verstaan te word deur iemand vir wie ons lief is, is een van ons sterkste begeertes. Die behoefte aan begrip lê in die kern van ons menswees. Wanneer ons verstaan hoe ons kinders bedraad is, kan ons begrip toon vir wie hulle werklik is, en hoekom hulle doen wat hulle doen. So vorm ons sterk konneksies en verhoudings met ons kinders.